**บทที่ 5**

**สรุปผล อภิปรายผลและข้อเสนอแนะ**

 นวัตกรรมเพื่อการพัฒนาท้องถิ่นเรื่อง การพัฒนารูปแบบการดำรงอยู่ของชาติพันธุ์ บรูดงหลวงแบบร่วมสมัยเป็นนวัตกรรมทางสังคมท้องถิ่นที่มุ่งเน้นทำความเข้าใจต่อสถานการณ์และปัญหาการดำรงอยู่ของกลุ่มชาติพันธุ์บรูตำบลดงหลวงที่มีวิถีการดำเนินชีวิตภายใต้วัฒนธรรมความเชื่อของชนเผ่าที่แตกต่างจากกลุ่มชนอื่น โดยพัฒนารูปแบบกระบวนการอันจะนำไปสู่การเรียนรู้ในการดำรงชีวิตเพื่อให้สามารถปรับเปลี่ยนผสมผสานความรู้ภูมิปัญญาท้องถิ่นกับความรู้สมัยใหม่โดยน้อมนำหลักปรัชญาของเศรษฐกิจพอเพียง กระบวนการมีส่วนร่วมและหลักพุทธรรม มาประยุกต์ใช้ในการขับเคลื่อนนวัตกรรม เพื่อให้ชาวบรูตำบลดงหลวงสามารถปรับตัวให้ทันการเปลี่ยนแปลงและอยู่ได้ตามยุคตามสมัยโดยมีฐานคิดคือ“ปรับเปลี่ยนเพื่ออยู่รอด สืบทอดเพื่ออยู่ได้ สร้างกระบวนทัศน์ใหม่ เพื่ออยู่ดี ” โดยมีวัตถุประสงค์ในการศึกษาดังนี้1) ศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวงตั้งแต่อดีตถึงปัจจุบัน 2) เพื่อพัฒนากิจกรรมการดำรงอยู่ของชาติพันธุ์บรูดงหลวงแบบร่วมสมัย 3) เพื่อประเมินคุณลักษณะกลุ่มคนที่ผ่านกิจกรรมการดำรงอยู่แบบร่วมสมัยของชาติพันธุ์บรูดงหลวง โดยใช้กลุ่มเป้าหมายกลุ่มผู้ให้ข้อมูลหลัก จำนวน 100 คน และกลุ่มเป้าหมายที่เลือกจากการเสนอชื่อและสมัครใจจากผู้มีคุณลักษณะการดำรงอยู่แบบร่วมสมัยจำนวน 25 คน เครื่องมือที่ใช้ในการศึกษาได้แก่ แบบบันทึกการสังเกต แบบสัมภาษณ์ แนวคำถามการสนทนากลุ่ม แนวคำถามการจัดเวทีแลกเปลี่ยนเรียนรู้และแบบสอบถามความพึงพอใจ ระยะเวลาที่ใช้ในการศึกษา ตั้งแต่เดือนธันวาคม 2558 ถึงเดือน ตุลาคม 2559

**สรุปผลการวิจัย**

 **1. การศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวงตั้งแต่อดีตถึงปัจจุบัน**

 พบว่าชาวบรูดงหลวงในยุคปัจจุบันต้องเผชิญกับสภาวะสถานการณ์การเปลี่ยนแปลงของโลกอย่างรวดเร็วทั้งทางด้านเศรษฐกิจ สังคมวัฒนธรรม การเมือง การสื่อสาร การเปลี่ยนแปลงไปอย่างรวดเร็วนี้ทำให้ชุมชน บรูดงหลวงมีสภาพความเป็นชุมชนลดลง มีกิจกรรมทางสังคมร่วมกันน้อยลง สถาบันทางสังคมมีแนวโน้มอ่อนแอลง การมีสัมมาคารวะและเคารพเชื่อฟังผู้อาวุโสน้อยลง มีความเสื่อมถอยทางคุณธรรมจริยธรรม ครัวเรือนมีปัญหาหนี้สิ้น คนในชุมชนมีปัญหาด้านสุขภาพทั้งทางกายและทางจิตใจ เยาวชนขาดวิจารณญาณ ในการเสพย์สื่อ ประเพณีวัฒนธรรมที่ดีงามหลายอย่างอยู่ในภาวะเสี่ยงที่ใกล้จะสูญหาย การดำรงอัตลักษณ์ของชาติพันธุ์ถดถอย การสร้างภูมิคุ้มกันให้กับชุมชน บรูดงหลวงให้มีความเข้มแข็งให้สามารถปรับตัวอยู่ได้ อยู่ดี อยู่รอด นั้นได้สังเคราะห์คุณลักษณะการดำรงอยู่แบบร่วมสมัยของชุมชนบรูดงหลวงได้ 7 ประการดังนี้ 1) มีที่อยู่อาศัยที่เหมาะสม 2) มีแหล่งทำมาหากินเหมาะสมเดินทางไปมาสะดวก 3) มีการสื่อสารที่ดี 4) มีคบมิตรสหายที่ดี 5) มีอาหารที่ดีเหมาะสมกับสุขภาพ 6) สภาพสิ่งแวดล้อมที่เหมาะสม 7) การวางตนการประพฤติปฏิบัติตนที่เหมาะสม และได้สังเคราะห์คุณลักษณะพฤติกรรมของคนที่จะสามารถดำรงชีวิตอยู่แบบร่วมสมัยในโลกแห่งการเปลี่ยนแปลงได้อย่างมีความสุขสบาย 6 พฤติกรรม ดังนี้คือ 1) ต้องมีวินัยในการใช้จ่ายไม่สร้างหนี้สิ้น 2) ใฝ่ศึกษาเรียนรู้ เท่าทันการเปลี่ยนแปลงอยู่เสมอ 3)อนุรักษ์และรู้จักใช้ภูมิปัญญาในท้องถิ่นตนเอง 4) อนุรักษ์ธรรมชาติและสิ่งแวดล้อม 5) มีจริยธรรมคุณธรรม 6) ใช้หลักปรัชญาของเศรษฐกิจพอเพียงในการดำเนินชีวิต

 **2. เพื่อพัฒนากิจกรรมการดำรงอยู่ของชาติพันธุ์บรูดงหลวงแบบร่วมสมัย**

 ได้ชุดกิจกรรมที่ออกแบบจากการประยุกต์ใช้แนวคิดหลักปรัชญาของเศรษฐกิจพอเพียง หลักการมีส่วนร่วมและคุณลักษณะจากหลักพุทธรรมสัปปายะ 7 โดยมีกิจกรรมการเรียนรู้เพื่อการดำรงอยู่แบบร่วมสมัย ดังนี้ คือ 1) กิจกรรมการพัฒนาทักษะความรู้ เพื่อปรับเปลี่ยนพฤติกรรมในการดำเนินชีวิต มี 2 กิจกรรมย่อย คือ การอบรมเชิงปฏิบัติการการน้อมนำหลักปรัชญาของเศรษฐกิจพอเพียงมาประยุกต์ใช้ในการดำเนินชีวิต และกิจกรรมอบรมการจัดทำบัญชีครัวเรือน2) กิจกรรมการศึกษาแหล่งเรียนรู้ที่เป็นตัวอย่างในการทำกิจกรรมเพื่อประโยชน์แก่ท้องถิ่นส่วนรวมและต่อตนเอง 3) การจัดกิจกรรมการมีส่วนร่วมในกิจกรรมที่เป็นประโยชน์ต่อท้องถิ่นส่วนรวมมี 2 กิจกรรมย่อย คือ กิจกรรมการใช้และอนุรักษ์สมุนไพรพื้นบ้านและกิจกรรมอนุรักษ์พันธุ์พืช ขยายเมล็ดพันธุ์ผักพระราชทานการขยายพันธุ์กล้าไม้ 4) การจัดกิจกรรมสร้างจิตสำนึกที่ดีการรับผิดชอบต่อท้องถิ่นส่วนรวมและธำรงรักษาไว้ ซึ่งวัฒนธรรมอันดีงามของชาติพันธุ์ มี 2 กิจกรรมย่อย คือ กิจกรรมการอนุรักษ์ประเพณีวัฒนธรรมและอัตลักษณ์ของบรูดงหลวงและโครงการหมู่บ้านคุณธรรมรักษาศีล 5

 **3. การประเมินพฤติกรรมกลุ่มคนที่ผ่านกระบวนการเรียนรู้กิจกรรมการดำรงอยู่ แบบร่วมสมัย** ผลการศึกษาพบว่า 1) ด้านการมีวินัยในการใช้จ่ายไม่สร้างหนี้สิ้นร้อยละ 70 ของกลุ่มเป้าหมายเรียนรู้และปรับเปลี่ยนพฤติกรรมการใช้เงินของตนโดยใช้อย่างประหยัดและเก็บออมร้อยละ100 ของกลุ่มเป้าหมายได้เรียนรู้หลักปรัชญาของเศรษฐกิจพอเพียงทำให้รับทราบว่าการใช้ชีวิตแบบพอเพียง พอประมาณ และการมีวินัยในการใช้จ่าย ไม่สร้างหนี้สิ้นทำให้มีภูมิคุ้มกันในการดำเนินชีวิตจากการสังเกตพบกลุ่มเป้าหมายจำนวน 5 ราย ปรับเปลี่ยนตนเองจากขับขี่มอเตอร์ไซด์มาเป็นถีบจักรยานเป็นการประหยัดน้ำมันเชื้อเพลิงและได้ออกกำลังกายทำให้สุขภาพแข็งแรง กลุ่มเป้าหมายพึงพอใจในคุณลักษณะและชุดกิจกรรมการเรียนรู้ในระดับมาก2)การใฝ่ศึกษาเรียนรู้เท่าทันการเปลี่ยนแปลงอยู่เสมอ พบว่ากลุ่มเป้าหมายให้ความสนใจในการเรียนรู้ร่วมกับชุมชนอื่นมีการซักถามแลกเปลี่ยนประสบการณ์อย่างสนใจ มีความกระตื้อรื้อล้นในการศึกษาค้นคว้าหาความรู้เพิ่มเติมอยู่เสมอ กลุ่มเป้าหมายร้อยละ100 เข้าร่วมกิจกรรมการเรียนรู้ทุกกิจกรรม และมีความพึงพอใจในการได้ไปศึกษาแลกเปลี่ยนเรียนรู้นอกสถานที่ในระดับมากที่สุด 3) การอนุรักษ์และรู้จักใช้ภูมิปัญญาในท้องถิ่นตนเอง พบว่ากลุ่มเป้าหมายได้มีการแลกเปลี่ยนเรียนรู้วัฒนธรรมที่ดีงามของชาติพันธุ์บรูและชาติพันธุ์อื่น ร้อยละ 100 มีความพึงพอใจที่ได้เข้าร่วมกิจกรรมระดับมากที่สุด และมีความภาคภูมิใจที่ได้ทำกิจกรรมประโยชน์ของท้องถิ่นชุมชนตนเอง มีความรู้และเข้าใจว่าตนเองและชุมชนจะได้รับประโยชน์อะไรบ้างจากกิจกรรม มีความรู้ในเรื่องสมุนไพรเพิ่มขึ้น ร้อยละ 100 ของกลุ่มเป้าหมายที่เป็นปราชญ์ชาวบ้านมีความเต็มใจและต้องการถ่ายทอดความรู้ด้านสมุนไพรให้กับเยาวชนในหมู่บ้าน หรือชาวบ้านทั่วไปที่มีความสนใจ4) พฤติกรรมการอนุรักษ์ธรรมชาติและสิ่งแวดล้อม พบว่ากลุ่มเป้าหมายมีความพึ่งพอใจและภาคภูมิใจในการที่ได้เป็นส่วนหนึ่งในการรักษาสิ่งแวดล้อมในชุมชนให้น่าอยู่ กลุ่มเป้าหมายและชุมชนให้ความร่วมมือในการช่วยกันปลูกไม้ยืนต้นในสถานที่ราชการที่กำหนดเป็นอย่างดี และนำพันธุ์ไม้ไปปลูกที่พื้นที่ของตนเอง มีการแบ่งหน้าที่กันบำรุงรักษาให้เติบโต กลุ่มเป้าหมายมีความพึงพอใจกิจกรรมอนุรักษ์พันธุ์พืช ขยายเมล็ดพันธุ์ผักพระราชทานขยายพันธุ์กล้าไม้ในระดับมากที่สุด 5)พฤติกรรมการมีจริยธรรมคุณธรรม พบว่าพฤติกรรมกลุ่มเป้าหมายแกนนำที่เข้าร่วมกิจกรรม ร้อยละ 90 มีการพูดจาดีไม่นินทาว่าร้ายผู้อื่น คิดดี มองโลกในแง่ดี ร่วมทำกิจกรรมที่ชุมชนจัดขึ้นสม่ำเสมอมีพฤติกรรมดีขึ้นกว่าเดิมระดับมาก ร้อยละ 100 ของกลุ่มเป้าหมายแกนนำมีความชำนาญสามารถเป็นแกนนำอบรมให้แก่ชุมชนหมู่บ้านของตนเองได้โดยเป็นผู้นำในพิธีการของหมู่บ้านโดยจัดกิจกรรมทุกวันพระ กลุ่มเป้าหมายและประชาชนที่เข้าร่วมโครงการมีความพึงพอใจในกิจกรรมระดับมาก ส่วนการนำไปใช้ส่วนใหญ่สามารถปฏิบัติได้เพราะทำง่ายและเป็นการฝึกฝนสร้างนิสัยที่ดีให้แก่ตนเอง 6) พฤติกรรมในการน้อมนำหลักปรัชญาของเศรษฐกิจพอเพียงมาใช้ในการดำเนินชีวิต พบว่าร้อยละ 95 ของกลุ่มเป้าหมายมีความรู้ และเข้าใจแนวทางการดำเนินการพัฒนาอาชีพและคุณภาพชีวิตตามแนวหลักปรัชญาของเศรษฐกิจพอเพียง กลุ่มเป้าหมายมีความพึงพอใจในการเรียนรู้อยู่ในระดับมาก มีความพึงพอใจในการศึกษาดูงานศูนย์เรียนรู้เศรษฐกิจพอเพียง ร้อยละ 100 ในด้านการฝึกอบรมภาคปฏิบัติ กลุ่มเป้าหมายความพึงพอใจในกิจกรรมการอบรมเชิงปฏิบัติการการน้อมนำหลักปรัชญาของเศรษฐกิจพอเพียงมาประยุกต์ใช้ ในการดำเนินชีวิต ในระดับมาก ร้อยละ 90 สามารถนำความรู้และทักษะไปดำเนินกิจกรรมประยุกต์ใช้ในครัวเรือน ส่วนใหญ่มีกิจกรรมการเลี้ยงสัตว์และปลูกพืชผักสวนครัว การผลิตปุ๋ยชีวภาพใช้เองในครัวเรือน

**อภิปรายผลการวิจัย**

 นวัตกรรมเพื่อการพัฒนาท้องถิ่น การพัฒนารูปแบบการดำรงอยู่ของชาติพันธุ์บรูดงหลวงแบบร่วมสมัย เป็นกระบวนการเรียนรู้ร่วมกันผ่านความเป็นชุมชนท้องถิ่นที่มีระบบความสัมพันธ์ ที่มีคนเป็นศูนย์กลาง เป็นการศึกษาวิจัยผ่านระบบความสัมพันธ์ ระหว่างคนกับคน คนกับธรรมชาติ และคนกับสิ่งเหนือธรรมชาติ ซึ่งระบบความสัมพันธ์ในแต่ละระบบนั้น ก็เพื่อการดำรงอยู่ของคน โดยความสัมพันธ์ระหว่างคนกับคนนั้นเป็นการสร้างความสัมพันธ์ของคนในแต่ละระดับตั้งแต่ปัจเจกบุคคล ครอบครัวและชุมชน การสร้างความสัมพันธ์กับธรรมชาติ ก็เพือการได้มาซึ่งปัจจัยในการดำรงชีพ เครื่องนุ่งห่ม อาหาร ที่อยู่อาศัย และยารักษาโรค การสร้างความสัมพันธ์กับสิ่งเหนือธรรมชาติ เพื่อได้มาซึ่ง ความเชื่อ ขนบ ธรรมเนียม ประเพณีและวัฒนธรรม ซึ่งอธิบายผ่านวัฒนธรรมการกิน การอยู่ การแต่งกาย การรักษาโรค รวมถึงการแสดงการละเล่นต่าง ๆ ซึ่งเมื่อมีการเปลี่ยนแปลงของระบบความสัมพันธ์ใดความสัมพันธ์หนึ่งจะทำให้เกิดผลกระทบต่อการดำรงอยู่ของปัจเจกบุคคล ครอบครัว และชุมชน ซึ่งกระบวนการแก้ปัญหานั้นเริ่มแก้ที่คนเพราะคนเป็นศูนย์กลาง ดังนั้นการพัฒนารูปแบบการดำรงอยู่แบบร่วมสมัยของบรูดงหลวง จึงพัฒนาขึ้นเพื่อพัฒนาคนให้เกิดการปรับเปลี่ยน และดำรงอยู่ได้โดยปกติสุข จากผลการวิจัยการพัฒนารูปแบบ การดำรงอยู่แบบร่วมสมัยของชาติพันธุ์บรูดงหลวง มีประเด็นที่จะนำมาอภิปรายผล ดังนี้

 1. ผลการศึกษาสถานการณ์และปัญหาการดำรงอยู่ของชาติพันธุ์บรูดงหลวงแบบร่วมสมัย จากอดีตถึงปัจจุบัน ตำบลดงหลวง อำเภอดงหลวง จังหวัดมุกดาหาร การพัฒนาประเทศไปสู่ความทันสมัยมีผลกระทบต่อคนทุกกลุ่มอาชีพในชนบทรวมทั้งชาวบรูดงหลวงที่ต้องมีการปรับวิถีใน การดำเนินชีวิต ความเจริญความทันสมัยได้ทำลายวิถีวัฒนธรรมที่สวยงามของชาวบรูดงหลวง สังคมภายนอกจะบีบคั้นให้ละทิ้งสิ่งที่มีคุณค่าและหันหาสิ่งที่เป็นราคา จึงมีการแข่งขัน กันทางเศรษฐกิจมากกว่าคุณค่าของความสัมพันธ์ทางสังคม สถาบันทางสังคมมีแนวโน้มอ่อนแอลง นอกจากนี้กระแสวัฒนธรรมเสมือนจริงที่แพร่เข้ามาผ่านโลกโซเชียลมีเดียทำให้มีการสร้างเครือข่ายทางสังคมมากขึ้น มีอิทธิพลต่อพฤติกรรมและวิจารณญาณ ในการเลือก รับ ปรับใช้วัฒนธรรมส่งผลให้ ค่านิยมของชาวบรูดงหลวงมีการปรับเปลี่ยนไปตามวัฒนธรรมที่รับมา ปัจจุบันบรูดงหลวงต้องเผชิญความเสี่ยงที่จะทำให้ชุมชนมีความเสื่อมถอย ทางคุณธรรม จริยธรรม คนในชุมชนมีความสัมพันธ์และทำกิจกรรมร่วมกันน้อยลง ครอบครัวขาดความอบอุ่น การเอื้อเฟื้อเผื่อแผ่แบ่งปันการเสียสละน้อยลง ขาดความรักความสามัคคี สอดคล้องกับยุทธศาสตร์ตามแผนพัฒนาเศรษฐกิจและพัฒนาประเทศ ฉบับที่ 11 พ.ศ.2555-2559 ว่าสังคมไทยเผชิญวิกฤตความเสื่อมถอยด้านคุณธรรม จริยธรรม มีการเปลี่ยนแปลงทางวัฒนธรรมที่หลากหลาย และมีแนวโน้มเป็นสังคมปัจเจกมากขึ้น การเปลี่ยนแปลงอย่างรวดเร็วผ่านกระแสโลกาภิวัตน์และโลกไซเบอร์ ทำให้คนไทยมุ่งแสวงหาความสุขและสร้าง อัตลักษณ์ส่วนตัวผ่านเครือข่ายสังคมออนไลน์ เกิดเป็นวัฒนธรรมย่อยร่วมสมัยที่หลากหลายในรูปแบบการรวมกลุ่มของบุคคล ที่สนใจ เรื่องเดียวกัน ขณะเดียวกัน มีการคำนึงถึงประโยชน์ส่วนตนและพวกพ้องมากกว่าส่วนรวม พระพรหมคุณาภรณ์ (2558) ได้กล่าวถึงปัญหาต่าง ๆ ที่เกิดขึ้นในปัจจุบันว่า กระแสการเปลี่ยนแปลงทางเศรษฐกิจและสังคม และอิทธิพลของโลกาภิวัฒน์ ก่อให้เกิดผลกระทบต่อชุมชนและบุคคลในสังคม ทั้งร่างกาย จิตใจ สติปัญญา อารมณ์ และค่านิยม การแก้ปัญหาอย่างเป็นระบบสิ่งที่สำคัญที่สุดคือการนำเอาหลักธรรมทางศาสนาประยุกต์เข้ากับการดำรงชีวิตในปัจจุบัน ควบคู่กับการสร้างคุณภาพชีวิต การสร้างภูมิคุ้มกันให้แก่กลุ่มชุมชนบรูดงหลวง จึงประยุกต์หลักพุทธธรรมมากำหนดคุณลักษณะของคนที่สามารถปรับเปลี่ยนรูปแบบการดำรงชีวิตให้สามารถอยู่ได้ในสังคมที่มีการเปลี่ยนแปลงได้อย่างมีความสุข พระพุทธศาสนาเป็นกระบวนทัศน์ใหม่ที่จะสามารถนำหลักการสำคัญที่มีอยู่ในพระไตรปิฏกมาประยุกต์ใช้ในการแก้ปัญหาในแบบองค์รวม ถึงเวลาแล้วที่สังคมไทยจะต้องนำกระบวนทัศน์ทางพระพุทธศาสนามาปรับใช้ตามความเหมาะสมกับสถานการณ์ต่าง ๆ ดังนั้นวิจัยการพัฒนารูปแบบการดำรงอยู่แบบร่วมสมัยของชาติพันธุ์บรูดงหลวง จึงประยุกต์หลักพุทธรรม สัปปายะ 7 มาประยุกต์ใช้ในการปรับตัวของบรูดงหลวง ซึ่งได้แก่ 1) อาวาสสัปปายะ คือ สบายการอยู่ที่อยู่เหมาะสม ไม่พลุกพล่านจอแจเกินไป 2) โคจรสัปปายะ คือ สบายการไป แหล่งการกิน ไปมาสะดวกเกิน 3) ภัสสสัปปายะ คือ สบายพูดคุย การพูดคุยที่ดีที่เหมาะสม 4) ปุคคลสัปปายะ คือ สบายคบคน คบหาบุคคลที่ถูกกันเหมาะสมกันพากันไปในทางที่ดี 5) โภชนสัปปายะ คือ สบายการกิน รับประทานอาหารที่เหมาะสมต่อสุขภาพ 6) อุตุสัปปายะ คือ สบายอากาศ ดินฟ้าอากาศธรรมชาติแวดล้อมที่เหมาะสม 7) อิริยาปถสัปปายะ คือ สบายท่าทาง การวางตัวที่เหมาะสม (พระพรหมคุณาภรณ์, 2553 : 200-201) หลักธรรมสัปปายะ 7 จึงเป็นหลักธรรมที่นำมาประยุกต์ ใช้ในการขับเคลื่อนนวัตกรรม การพัฒนารูปแบบการดำรงอยู่ของชาติพันธุ์บรูดงหลวง

 2. ผลการพัฒนารูปแบบกิจกรรมการดำรงอยู่แบบร่วมสมัยของชาติพันธุ์บรู ดงหลวง รูปแบบการดำรงอยู่แบบร่วมสมัย ขับเคลื่อนงานผ่านกิจกรรมที่กำหนดตามคุณลักษณะ 6 ประการ โดยการจัดกิจกรรมการศึกษาแหล่งเรียนรู้ที่เป็นตัวอย่างในการทำกิจกรรมเพื่อประโยชน์ แก่ท้องถิ่นส่วนรวมการจัดกิจกรรมการพัฒนาทักษะความรู้ เพื่อปรับเปลี่ยนพฤติกรรมในการดำเนินชีวิตของชาติพันธุ์การจัดกิจกรรมการมีส่วนร่วมในกิจกรรมที่เป็นประโยชน์ต่อท้องถิ่นส่วนรวมจัดกิจกรรมสร้างจิตสำนึกที่ดีการรับผิดชอบต่อท้องถิ่นส่วนรวมและธำรงรักษาไว้ซึ่งวัฒนธรรมอันดีงามของชาติพันธุ์ พบว่ากิจกรรมตามรูปแบบการดำรงอยู่แบบร่วมสมัย โดยรวมสร้างความตระหนักรู้ เข้าใจ ถึงการปฏิบัติ เพื่อการปรับเปลี่ยนรูปแบบในการดำรงชีวิต กลุ่มเป้าหมายมีความเห็นร่วมกันว่ารูปแบบกิจกรรมพัฒนาขึ้นมีประโยชน์ เหมาะสม สามารถนำไปใช้ให้เกิดผลได้จริง ควรนำกิจกรรม มาใช้ในการพัฒนากระบวนการเรียนรู้รูปแบบการดำรงอยู่ของบรูดงหลวง ซึ่งเป็นกิจกรรมที่เข้ากับ ยุคสมัยและปลุกจิตสำนึกของชุมชนบรูในการแสดงอัตลักษณ์ที่สำคัญของชาติพันธุ์บรู คือการดำรงชีวิตแบบเรียบง่าย มีความสามัคคี และหวงแหนในภูมิปัญญาของตน ซึ่งจะเห็นได้ว่ารูปแบบกิจกรรมในการดำรงอยู่แบบรวมสมัยของบรูดงหลวงนั้นเป็นกระบวนการเรียนรู้ตลอดชีวิต สอดคล้องกับการศึกษาของ สุภาวดี วาทิกทินกร (2552) ที่ได้ศึกษา การวิจัยและพัฒนา “ กระบวนการเรียนรู้ตลอดชีวิต” พบว่ากระบวนการเรียนรู้ตลอดชีวิต ที่มีความเหมาะสมกับการ จัดกิจกรรมการเรียนรู้เพื่อส่งเสริมให้ผู้การเรียน เกิดการเรียนรู้ตลอดชีวิตประกอบไปด้วยขั้นตอนการเรียนรู้ 4 ขั้นตอนคือ 1) การปรับวิธีคิด (เรียนรู้ชีวิต) 2) สาธิตวิธีทำ (เปิดโลกทัศน์ เรียนรู้ชุมชนอื่น) 3) นำมาปฏิบัติ (เข้าถึงตนเอง ประเมินตนเอง) 4) พัฒนาต่อยอด (วางแผนการเรียนรู้ต่อเนื่อง) และเนื้อหาการเรียนรู้ตลอดชีวิตประกอบไปด้วย 1) การเรียนรู้เรื่องชีวิตโดยการเรียนรู้การปรับกระบวนการคิด 2) การเปิดโลกทัศน์โดยการเรียนรู้จากการศึกษาข้อมูลชุมชนอื่น 3) การเข้าถึงตนเองเป็นการสร้างกระบวนการเรียนรู้ให้คนรู้จักตนเอง เรียนรู้ทางเลือกเพื่อนำไปสู่การเลือกทางเลือกที่เหมาะสมกับศักยภาพและทุนของตนเอง 4) การวางแผนการเรียนรู้ต่อเนื่องเพื่อให้เกิดความรู้ความสามารถแก้ไขปัญหาชีวิตหรือพัฒนาต่อยอดได้ จากการพัฒนาชุดเรียนรู้ในการดำรงอยู่แบบร่วมสมัยได้นำกรอบแนวคิดกระบวนการเรียนรู้มาสร้างโมเดล “ดงหลวงโมเดล” เป็นโมเดลกรอบแนวทางในการสร้างกระบวนการเรียนรู้ร่วมกันของชุมชนชาติพันธุ์บรูดงหลวงตำบลดงหลวง อำเภอดงหลวง จังหวัดมุกดาหาร เพื่อให้เกิดกระบวนการดำรงอยู่ร่วมกันของชาติพันธุ์บรูแบบร่วมสมัย เป็นการผสานความรู้ใหม่กับความรู้ดั้งเดิมของชาวบ้านผ่านการจัดการความรู้และการมีส่วนร่วมโดยจัดกระบวนการเรียนรู้ที่สอดคล้องกับผู้เรียน โดยใช้บริบทวัฒนธรรม ประเพณี ความเชื่อ ของชุมชนเป็นฐาน ชาวบ้านคือผู้นำในการเรียนรู้เพื่อให้คนในชุมชนสามารถปรับเปลี่ยนวิถีการดำรงชีวิตท่ามการเปลี่ยนแปลงของโลกยุคโลกาภิวัฒน์ เกิดการดำรงอยู่ ตามวิถีเพื่อให้มีคุณภาพชีวิตที่ดีท่ามกลางกระแสการเปลี่ยนแปลงอย่างรวดเร็ว โดยดำรงชีวิตตามวิถีเศรษฐกิจพอเพียงเป็นแนวทางที่พระบาทสมเด็จพระเจ้าอยู่หัว ได้ทรงพระราชทานให้กับพสกนิกรชาวไทยไว้เพื่อเป็นแนวทางในการดำรงชีวิต ซึ่งชุมชนอื่นสามารถประยุกต์นำไปเป็นแนวทางหรือรูปแบบในการส่งเสริมให้ชุมชน สามารถปรับเปลี่ยนเพื่อพัฒนา คุณภาพชีวิตที่ดีขึ้นโดยปรับเปลี่ยนพัฒนารูปแบบตามบริบทชุมชนของแต่ละพื้นที

 3. ผลการศึกษาพฤติกรรมกลุ่มเป้าหมายที่ผ่านการเรียนรู้รูปแบบการการดำรงอยู่ แบบร่วมสมัย พบว่ากลุ่มเป้าหมายและประชาชนที่ เข้าร่วมกิจกรรมตามรูปแบบการดำรงอยู่แบบร่วมสมัยโดยรวมมีการปรับเปลี่ยนพฤติกรรมในทางที่ดีขึ้น มีความรู้และทักษะ มีความตระหนักรู้ ว่ารูปแบบกิจกรรมที่พัฒนาขึ้นมีประโยชน์ เหมาะสม สามารถนำไปใช้ให้เกิดผลได้จริง ควรนำกิจกรรมมาใช้ในการพัฒนารูปแบบการดำรงอยู่ของบรูดงหลวง ซึ่งเป็นกิจกรรม ที่เข้ากับยุคสมัยและปลุกจิตสำนึกของชุมชนบรู ในการแสดงอัตลักษณ์ที่สำคัญของชาติพันธุ์บรูคือ การดำรงชีวิตแบบเรียบง่าย มีความสามัคคี และหวงแหนในภูมิปัญญาของตน กลุ่มเป้าหมายมีการปรับเปลี่ยนพฤติกรรมตามคุณลักษณะ 6 ประการตามที่กำหนด เพื่อให้สามารถดำรงอยู่แบบร่วมสมัย ทำให้ อยู่ได้ อยู่ดี อยู่รอด ตามแนวคิดปรับเปลี่ยนเพื่ออยู่รอด สืบทอดเพื่ออยู่ได้ สร้างกระบวนทัศน์ใหม่เพื่ออยู่ดี

**ข้อเสนอแนะ**

 **1. ข้อเสนอแนะการนำผลการวิจัยไปใช้**

 งานวิจัยการพัฒนารูปแบบการดำรงอยู่แบบร่วมสมัยของชาติพันธุ์บรูดงหลวง เป็นการศึกษากรณีตำบลดงหลวง อำเภอดงหลวง จังหวัดมุกดาหาร เป็นการวิจัยเชิงพื้นที่สามารถนำไปปรับใช้กับพื้นที่อื่นที่มีลักษณะชุมชนและปัญหาที่ใกล้เคียงกันได้ โดยการปรับรูปแบบหรือกิจกรรมให้เหมาะสมกับบริบทของชุมชน

 **2. ข้อเสนอแนะเพื่อการทำวิจัยครั้งต่อไป**

 การทำวิจัยเพื่อพัฒนาท้องถิ่นพื้นที่ตำบลดงหลวงในครั้งต่อไปควรมีการศึกษาเพิ่มเติมในเรื่องการใช้ภูมิปัญญาท้องถิ่นในการดูแลสุขภาพ เพื่อเป็นการอนุรักษ์และสืบทอด ภูมิปัญญา ที่มีคุณค่าในการส่งเสริมการดูแลสุขภาพที่ครอบคลุมทั้งทางด้านร่างกาย จิตใจ สติปัญญา และ จิตวิญญาณ ซึ่งเป็นภูมิปัญญาที่มีอยู่ในพื้นชุมชนชาติพันธุ์บรูดงหลวง เช่นการใช้สมุนไพรเพื่อรักษาสุขภาพ พิธีกรรมการรักษาทางความเชื่อและจิตวิญญาณ เช่น การเหยา การเลี้ยงผีหมอ